Varsler orkan og opp mot 25 meter høye bølger: Hold på skinnlua - nå kommer ekstremværet «Ole»
Meteorologisk institutt sendte i dag ut et ekstremvarsel for Trøndelag, Nordland og Troms. Lavtrykket ligger for øyeblikket sør for sydspissen av Grønland. Fredag vil det ligge nord for Island, før det setter kurs for Norskekysten. – Lørdag morgen vil det bli dårlig vær i Trøndelag. Vi venter mye vind, opptil nordvestlig full til sterk storm. Om ettermiddagen kan det bli vind opptil orkan styrke i Salten, Lofoten, Vesterålen og Sør-Troms, opplyser statsmeteorolog Gunnar Noer ved Vervarslinga for Nord-Norge. «Ole» er det tredje ekstremværet i Norge på bare halvannen måned. I romjulen skapte «Mons» flom og ras i Trøndelag og Nordland. I januar gjorde «Nina» store ødeleggelser på Vestlandet.Noer anbefaler alle som har tur- eller reiseplaner i helgen om å sjekke værvarslet grundig. Det er varslet store nedbørsmengder, spesielt i Nordland. Ifølge Meterologisk institutt kan det bli bølger opp mot 25 meter i Vestfjorden, Lofoten og Vesterålen lørdag ettermiddag. I kombinasjon med flo kan uværet gi lokalt ekstrem høy vannstand. – Forsiden av lavtrykket vil gi en kortvarig mildværsperiode. Det vil bli sluddbyger på kysten og rundt null grader. Det blir glatt på veiene lørdag formiddag, og etter hvert vil snøbygene dundre inn, sier Noer. I Troms vil man trolig ikke merke uværet skikkelig før bakkanten av lavtrykket melder sin ankomst lørdag ettermiddag. – Men det skal ikke mer til enn en liten endring i prognosen, så kan det fort bli dårlig vær der også. Vær veldig nøye med å sjekke værmeldinga på fredag og lørdag. Generelt bør man ikke planlegge noen større utfart i Troms lørdag kveld, sier statsmeteorologen. Også i Sør-Norge vil man merke «Ole». – Det blir svært mye vind i fjellet i Sør-Norge, men høyfjellet omfattes ikke av ekstremvarselet, opplyser statsmeteorolog Bjart Eriksen ved Meteorologisk Institutt. Lavtrykket er ventet å gå noe lenger nord enn tidligere prognoser. Det vil derfor bli mindre vind i Møre og Romsdal enn forventet. Men den kan fortatt bli kraftig, opp mot nordvestlig full storm lørdag ettermiddag, men dette kvalifiserer ikke til ekstremvarsel.Hvis progosene slår til, vil ikke Nord-Troms og Finnmark bli rammet av «Ole». Og allerede på søndag vil uværet avta. – Søndag blir det minkende vind og bygevær i Nord-Norge. Men allerede på mandag vil et nytt, stort lavtrykk gi dårlig vær i Nord-Norge. Det vil sannsynligvis bli opp mot storm på kysten, sier Noer, som anbefaler nordlendingene å finne fram snøfreseren. – Det vil bli snøbyger i hele neste uke.
Lørdag formiddag feier ekstremværet «Ole» inn over Trøndelag. Deretter står Nordland og Troms for tur.